ဓမ္မဟောင်းပရောဖက်ကျမ်းများ – မော်ဂျူးလ် ၁ – ကျွန်ုပ်တို့အား သူပရောဖက်များကို ပေးခဲ့သည် – အပိုင်း ၁
ဆွေးနွေးရန်မေးခွန်းများ
ဤသင်ခန်းစာတွင် သင်နှစ်သက်သောအရာ သို့မဟုတ် အရေးအပါဆုံးသင်ယူရရှိသော အရာသည် အဘယ်နည်း။ သင်၌ မည်သည့်မေးခွန်းများရှိသနည်း။
သင်ခန်းစာတွင်ဖော်ပြထားသော ရှုပ်ထွေးမှုများကြောင့် အသင်းတော်တွင် ဖြစ်ပေါ်နိုင်သောပြဿနာများကို ဖော်ပြပါ။
ဤရှုပ်ထွေးမှုအပေါ် မှားယွင်းသောတုံ့ပြန်မှုမှာ အဘယ်နည်း။ ဤရှုပ်ထွေးမှုအပေါ် မှန်ကန်သောနည်းလမ်းဖြင့်တုံ့ပြန်မှုမှာ အဘယ်နည်း။
ဓမ္မဟောင်းပရောဖက်ပြုချက်ကို ဥပမာတစ်ခုအနေဖြင့် အသုံးပြုခြင်းဖြင့်၊ ထိုပရောဖက်ပြုချက်၏ ထင်ရှားသောအနက်ဖွင့်ဆိုခြင်းသည် နားလည်မှု လွဲမှားစေခြင်း၊ ပြဿနာများဆီသို့ ဦးတည်စေခြင်းနှင့် နားလည်စေခြင်း၊ လိုက်လျောက်ရန်အကျိုးပြုပုံကို ရှင်းပြပါ။
မူလအဓိပ္ပာယ်၏အရေးပါမှုအရ၊ ဓမ္မဟောင်းပရောဖက်ပြုချက်ကို ကျွန်ုပ်တို့ခေတ်ကာလဖြစ်ရပ်များနှင့်သက်ဆိုင်စေရန် မည်သည့်လုပ်ငန်းစဉ်ကို ကျွန်ုပ်တို့လိုက်နာသင့်သနည်း။
“အနုစိတ်နည်း” နှင့် “သမိုင်းဆိုင်ရာ” ပုံစံများဖြင့်အနက်ဖွင့်ဆိုခြင်းအကြောင်း သင်ခန်းစာ၏ဆိုလိုရင်းကို ရှင်းပြပါ။
ဤသင်ခန်းစာများ၏သွန်သင်ချက်များကို ကျင့်သုံးရန်အတွက် ဟေရှာယ ၁၁:၁ ကို ခွဲခြမ်းစိတ်ဖြာကြည့်ပါမည်။ အခန်းငယ်နှင့် ၎င်း၏အထက်အောက်အကြောင်းအရာကို ဖတ်ရှုပါ။ ဤကျမ်းပိုဒ်ကို "အနုစိတ်" သို့မဟုတ် "သမိုင်းဆိုင်ရာ" နည်းလမ်းဖြင့် အနက်ဖွင့်ဆိုပါက လူတို့ပြုလုပ်နိုင်သည့် အမှားအချို့ကို ဆွေးနွေးပါ။
ထို့နောက် စာပေအကြောင်းအရာနှင့် သမိုင်းဆိုင်ရာအကြောင်းအရာများမှ သင် လေ့လာနိုင်သည့်အရာများကို ဆွေးနွေးပါ။
ဟေရှာယ ၁၁:၁ ၏အဓိပ္ပာယ်ကို သင်မည်သို့သွန်သင်ပေးမည်နည်း။

ပြန်လည်သုံးသပ်ချက်- ရှုပ်ထွေးမှုများ၏အရင်းအမြစ်များနှင့် ရလဒ်များ
ဓမ္မဟောင်းကျမ်းပရောဖက်ပြုချက်များသည် နားလည်ရခက်ခဲပြီး ခရစ်ယာန်အသင်းတော်များအကြား ၎င်းတို့ကို အဓိပ္ပာယ်ဖွင့်ဆိုပုံနှင့်ပတ်သက်၍ အငြင်းပွားမှုများစွာရှိသောကြောင့်၊ ကျွန်ုပ်တို့သည် ဓမ္မဟောင်း ပရောဖက်ပြုချက်များကို လေ့လာရန် လိုအပ်ပါသည်။ ထိုသို့လေ့လာခြင်းဖြင့် လက်ရှိ သို့မဟုတ် အနာဂတ် အခြေအနေများနှင့် ပရောဖက်ပြုချက်များကို တိကျစွာဆက်စပ်ဖော်ပြနိုင်သည်ဟု အခိုင်အမာ ပြောဆိုကြသော "ကျွမ်းကျင်သူ"များ၏လှည့်ဖြားမှုမှ ကင်းဝေးစေရန်နှင့် ၎င်းတို့ကို နားလည်ရန် ကြိုးပမ်းအားထုတ်မှု မရပ်တန့်စေရန်ဖြစ်သည်။
ကိစ္စရပ်လေ့လာမှု- နားလည်မှုလွဲခြင်းနှင့် လမ်းလွဲခြင်း
ပရောဖက်ပြုချက်ဆိုင်ရာသက်သေနှင့် တိကျသေချာခြင်း
တစ်ချိန်က ခရစ်တော်သည် ၁၉၈၄ ခုနှစ်တွင် ပြန်လည်ကြွဆင်းလာမည်ဟု အပြည့်အဝယုံကြည်စွာဖြင့် လူတို့အားဟောပြောသော သမ္မာကျမ်းစာဆရာတစ်ဦးရှိသည်။ သူသည် ဓမ္မဟောင်း ပရောဖက်ပြုချက် များအားဖြင့် “သက်သေ”ပြခဲ့သည်။ လူများစွာက သူ့စကားကိုယုံကြည်ခဲ့ကြသည်။ အချို့တို့သည် ထိုအချိန်ကို မျှော်လင့်လျက် မိမိတို့ပိုင်ဆိုင်သမျှကို ရောင်းချခဲ့ကြသည်။ ၁၉၈၄ ခုနှစ်ရောက်သော်လည်း သခင်ယေရှုပြန်ကြွလာခြင်းမရှိသောအခါ၊ သူ့ကိုယုံကြည်ခဲ့သူများ မည်သို့ခံစားရပုံကို စိတ်ကူးကြည့်နိုင်သည်။ — အထူးသဖြင့် မိမိပစ္စည်းများအားလုံးရောင်းချခဲ့သူများဖြစ်သည်။
နှစ်ကြိမ်လှည့်ဖြားခံရပြီး စိတ်ကုန်ခြင်း
ဂျိန်းသည် အထက်ပါဖြစ်ရပ်တွင် ခရစ်တော်ပြန်ကြွလာမည်ကို မျှော်လင့်ကာ မိမိပိုင်ဆိုင်သမျှကို ရောင်းချခဲ့သူများထဲမှ တစ်ဦးဖြစ်သည်။ ၁၉၈၄ ခုနှစ်တွင် ယေရှုခရစ်မပြန်လာသောအခါ၊ ထိုသမ္မာကျမ်းစာဆရာသည် အချိန်တွက်ချက်မှုမှားနိုင်သည်ဟုဆိုကာ အခြားရက်စွဲတစ်ခုကို ထုတ်ပြန်ခဲ့သည်။ သူမသည် အရာအားလုံးရောင်းချပြီးဖြစ်သောကြောင့် ဤအချိန်အသစ်သည် သူမအတွက် အလွန်ခက်ခဲခဲ့သည်။ သူမသည် ဆက်လက်မျှော်လင့်နေခဲ့သည်။ သို့သော် ဒုတိယရက်စွဲ ကျော်လွန်သော်လည်း ယေရှုမပြန်လာသောအခါ၊ သူမသည် အလွန်ဒေါသထွက်ခဲ့သည်။ သူမ စိတ်ဆိုးလွန်းသဖြင့် အသင်းတော်မှထွက်ခဲ့သည်။


ပြန်လည်ဆင်ခြင်သုံးသပ်ခြင်းမေးခွန်းများ 
သင့်ကိုယ်ပိုင်အခြေအနေနှင့် အသင်းတော်ကို ပြန်လည်သုံးသပ်ပါ။
a. သင့်အသင်းတော်ရှိ လူအများစုသည် အနာဂတ္တိကျမ်းများကို မည်သို့ရှုမြင်ကြသနည်း။
b. အချို့သည် ပရောဖက်ကျမ်းလေ့လာခြင်းကို ရှောင်ကြဉ်ကြသလော။
c. အချို့သည် ပရောဖက်ပြုချက်များအကြောင်း အချိန်တိုင်းပြောဆိုလိုကြသလော။
d. ဤကွဲပြားသော စိတ်ဝင်စားမှုနှစ်ခုကို မည်သည့်အရာသည် ဖြစ်စေသနည်း။
သမ္မာကျမ်းစာ၏ မည်သည့်အပိုင်းများကို လေ့လာရန် သင့်အတွက်ခက်ခဲပါသနည်း၊ ထိုသို့ဖြစ်ရခြင်း အကြောင်းရင်းမှာ အဘယ်ကြောင့်နည်း။
ဤဓမ္မဟောင်းပရောဖက်ပြုချက်များ မည်သို့ပြည့်စုံလာမည်ကို တိကျစွာသိသည်ဟု အခိုင်အမာ ဆိုကြသော "ကျွမ်းကျင်သူ"များ၏လှည့်ဖြားမှုကို ခံခဲ့ရသူများကို သင်သိပါသလား။ ရှင်းပြပါ။
သင်ကိုယ်တိုင် ထိုသို့လှည့်ဖြားခံခဲ့ရဖူးပါသလား။ ရှင်းပြပါ။
ဓမ္မဟောင်းပရောဖက်ပြုချက်များနှင့်ပတ်သက်၍ စိတ်ဝင်စားမှုကင်းမဲ့သူများကို သင်သိပါသလား။ ရှင်းပြပါ။
ဓမ္မဟောင်းပရောဖက်ပြုချက်များနှင့်ပတ်သက်၍ သင် စိတ်ဝင်စားမှုကင်းမဲ့ဖူးပါသလား။ ရှင်းပြပါ။
ခရစ်ယာန်ဓမ္မအမှုတော်တွင် အနက်ဖွင့်ခြင်းဆိုင်ရာ အခြေခံရှုထောင့်များ သို့မဟုတ် အဓိပ္ပာယ်ဖွင့်ဆိုချက်ဆိုင်ရာ စဉ်းစားချက်များသည် အဘယ်ကြောင့် အလွန်အရေးကြီးသနည်း။
မှားယွင်းသောအမြင်ရှိခြင်း၏ အပျက်သဘောဆောင်သော ရလဒ်အချို့ကား အဘယ်နည်း။
လုပ်ဆောင်ရန် လုပ်ငန်းများ
သမ္မာကျမ်းစာ၏ ပရောဖက်ပြုချက်ဆိုင်ရာ ရှုမြင်ချက်ကို နားလည်ရန် အချိန်ယူပါ၊ သို့မှသာ လှည့်ဖြားခံရမှုနှင့် စိတ်ဝင်စားမှုကင်းမဲ့ခြင်းတို့မှ ရှောင်ရှားနိုင်မည်ဖြစ်သည်။
သင်လှည့်ဖြားခံရပါက၊ ဒေါသထွက်ခြင်း သို့မဟုတ် စိတ်ဝင်စားမှုကင်းမဲ့ခြင်းမျိုး မဖြစ်ပါနှင့်။ ဓမ္မဟောင်းပရောဖက်ပြုချက်ကို သမ္မာကျမ်းစာကိုယ်တိုင်က မည်သို့ရှုမြင်သည်ကို လေ့လာပါ။
